"রানার" কবিতা থেকে একটি অংশ নিচে উদ্ধৃত করা হল। উদ্ধৃত অংশটি সংক্ষেপে ব্যাখ্যা কর। 

এমনি ক’রেই জীবনের বহু বছরকে পিছু ফেলে,
পৃথিবীর বোঝা ক্ষুধিত রানার পৌঁছে দিয়েছে ‘মেলে’।
ক্লান্তশ্বাস ছুঁয়েছে আকাশ, মাটি ভিজে গেছে ঘামে
জীবনের সব রাত্রিকে ওরা কিনেছে অল্প দামে।
অনেক দুঃখে, বহু বেদনায়, অভিমানে, অনুরাগে,
ঘরে তার প্রিয়া একা শয্যায় বিনিদ্র রাত জাগে।
কবি সুকান্ত ভট্টাচার্যের রানার কবিতায়, বিশেষ করে উদ্ধৃত অংশে, সাধারণ শ্রমজীবী মানুষের দৈনন্দিন সংগ্রামের এক প্রাণবন্ত বিবরণ পাওয়া যায়। 

এক মালবাহী জাহাজের মতন বস্তাভর্তি চিঠিপত্র নিয়ে রানার রাতের অন্ধকার ভেদ করে ছুটে চলে, যাতে ভোরের আগে সেই সব সংবাদ শহরে পৌঁছে যায়। বছরের পর বছর ধরে সে এই একই কাজ করে চলেছে। তার এই নিত্য সংগ্রামের ফলস্বরূপ তার জীবনের বহু স্বপ্ন, আশা, চাওয়া-পাওয়া উপেক্ষিত হয়েছে, হারিয়ে গেছে। তার ক্লান্তশ্বাস ও দীর্ঘশ্বাসের প্রতিধ্বনি আকাশ অব্দি পৌঁছে গেছে, তার ক্লান্ত শরীরের অশেষ ঘামে মাটি ভিজে গেছে। কিন্তু তার এই নিত্য অক্লান্ত পরিশ্রমের, তার এই নির্ভরশীলতা ও গুরুদায়িত্ব পালনের মূল্য অতিসামান্য। সেই মাত্র কয়েকটা পয়সার জন্য রানার যেন তার জীবনের সব স্বপ্ন বেচে দিয়েছে। সেই সামান্য পারিশ্রমিকে অর্থসংস্থান ও জীবনযাপন করা দুরূহ। তাই রানার যখন রাতের অন্ধকারে পেটে ক্ষুদা নিয়ে ছুটে চলেছে, তার ঘরে তার প্রিয়া একাকী বেদনায়, অভিমানে ও অপেক্ষায় নির্ঘুম রাত পার করে।